林良双雁图为王学士廷贵兄廷彦赋
卞荣 (Ming)
林君善画天下无，海注墨汁倾金壶。金门承诏屡挥洒，馀子碌碌非吾徒。既不画丹凤栖碧梧，又不画文鸳依绿蒲，特作槐堂双雁图。凉风飒飒吹黄芦，一雁俯啄秋江菰，一雁翘首如相呼。乘轩耻随卫懿鹤，化舄懒逐王乔凫。吾知林君有深意，此图将以比兄弟。槐堂兄弟今二难，同德同心本同气。芳名岂但动一时，胜事终当传百世。丹青我已重林君，手足谁能似王氏。宣王有道美鸿雁，周公多才赋棠棣。顾予浅薄敢题诗，三月紫荆花底醉。